részlet

Budapest, 2024

Copyright © Jakupcsek Gabriella, 2024

© XXI. Század Kiadó, 2024

Borítófotó © Falus Kriszta

ISBN 978 963 568 522 6

21. Század Kiadó – XXI. Század Kiadó Kft., Budapest

Felelős kiadó Bárdos András és Rényi Ádám

Kiadványfelelős Kovács-Rényi Anna

Szerkesztette Papp Diána

Előkészítés Takács Andrea

Borítóterv Sebes Miklós

Korrektúra Harrach Judit

Tördelés Váraljai Nóra

Elektronikus változat Ambrose Montanus

Előszó

Paul Valéry mondta, hogy a szerelem az, amikor két ember együtt hülye. Aligha találhatunk ennél precízebb definíciót. Ha meg akarjuk őrizni a szerelmet életünk B oldalára, vagy új kapcsolatra vágyunk túl a negyvenen, az ötvenen, vagy később is, ne felejtsük megőrizni, féltve óvni a hülyeségünket.

Az ember társas lény. Ha nem is mindenki, de a többség, amelyhez én magam is tartozom, arra vágyik, hogy egy társsal, érzelmi biztonságban küzdjön meg az élet adta feladatokkal. De szépen hangzik ez, és mégis mennyire nehéz. Az elején persze még olyan könnyűnek tűnik. Fiatalkorunkban csak élni kell azzal, amit a jóistentől kaptunk. Csinosan, lazán, tele energiával, a világra nyitottan könnyű vonzónak lenni. Szép nők és szép férfiak szép szerelmet élnek meg, az élet pedig a szebbik oldalát mutatja. Mellettünk egy izmos Adonisz, akinek vállára hajthatjuk a fejünket, és azt hisszük, hogy a boldogságunk örökké tart. Aztán sokszor alakul másként. Jön egy-két évtized, és az ember azt érzi, hogy átment rajta egy úthenger. Négyszer. Naponta. A munka, a család és az évek múlásával a boldogság megélésére, megőrzésére vagy újbóli megtalálására egyszerűen nem szánunk az erőnkből. Ugyan, kérem! Mi az a boldogság? Van is nekem időm ilyenekkel foglalkozni, amikor rohanok a gyerekért, amikor be kell vásárolnom, amikor még ki sem vasaltam a férjem ingét…

Hát, kedves barátnőim, én most azt mondom, hogy csak azért is. Hogy a boldogság nem hagyható el útközben. Hát, az isten szerelmére, az egészet ezért csináljuk. Szeretni és szeretve lenni: ez az élet lényege. Ha el tudunk menni a legfontosabb mellett, akkor mégis miért hajtunk, gürcölünk? Miért kell ez az egész, ha a végén nem vagyunk boldogok?

Miért kell, hogy az életünk zaj vagy csend legyen, ha lehet zene is? Persze nem mindegy, hogy milyen zene. Tényleg, elgondolkodott már mindenki, hogy ha a párkapcsolatát egy dallal kellene leírnia, az melyik lenne? Ha megversz is, imádlak én? Egy jó asszony mindent megbocsát? Nos, nekem jobban tetszenek ezek: Hogyan tudnék élni nélküled?, Szeretni valakit valamiért, illetve legfőképpen: Csakazértis szerelem.

Előző könyvemben igyekeztem megmutatni, hogy a B oldal is lehet napos. Most az állítom, hogy a B oldalon vannak a legszebb szerelmes számok. Kilenc történetet mutatok be ebben a könyvben. Hét csodálatos nővel és egy férfival beszélgettem. Az utolsó fejezetben pedig én magam mesélek saját boldogságstratégiámról.

Történeteim sok szempontból gyakori, mondhatni, tipikus történetek. Akad évtizedeken át tartó háborítatlan szerelem. Van boldogságot hozó kilépés egy bántalmazó házasságból. Mesélek kései találkozásról, és szerelembe forduló viszontlátásról. Megmutatom, hogy nem az ördögtől való negyven felett kezdeni vagy éppen újrakezdeni. És találkozunk majd olyan nővel is, akinek fontos a szerelem, de nem vállalja a hosszú távú elkötelezettséget. Mert a boldogságnak ezer útja van, és én azt mondom, nem tehetjük meg, hogy nem próbálunk végigsétálni legalább egyen, és ha nem úgy alakul, akkor egy újabbon.

Hogy miért döntöttem úgy, hogy A napos B oldal után a félig teli pohár szemléletével tovább boncolgatom múló ifjúságunk lehetőségeit? Azért, mert az országot járva azt éreztem, hogy a legtöbb kérdés, elbizonytalanodás párkapcsolati téren került elő. Az estjeim után sokan maradtak még, hogy egy kicsit beszélgessünk. A téma tízből kilencszer ez volt. Az ebben a könyvben bemutatott történetek egytől egyig hepienddel végződnek. Már nem fiatal, sőt bizonyos esetekben kimondottan idős emberek is megtalálják vagy megóvják a saját boldogságukat. Ezek a valós életmesék talán erőt adnak, talán segítenek abban, hogy megszülessen egy elhatározás, vagy hogy esetleg más szögből nézzünk a saját érzelmi életünkre.

Hogy a segítség professzionális legyen, megkértem egy nagyszerű és végtelenül empatikus pszichológust, párterapeutát, Molnár Katát, hogy segítsen levonni az általánosabb tanulságokat. Minden fejezet végén az ő gondolatai olvashatók.

Komoly a téma, de nem mindig igényel teljes komolyságot. Én a humorban hiszek. Addig jó, amíg tudunk derülni önmagunkon. Amíg működik az önirónia, amíg nem vesszük magunkat túlságosan komolyan. A humor a legstabilabb kapcsolódás egy párkapcsolatban is, hiszen azzal lehetünk boldogok, akivel tudunk együtt nevetni. Akivel együtt lehetünk hülyék.

Apropó: hülyeség. Én annyira szeretek úgy vezetni, hogy közben üvölt a zene! És én is vele üvöltök, akarom mondani, énekelek. Mi volna, ha most ezt együtt tennénk? Lenne egy közös dallistánk? Olyan vidám, néha bús, de mindenképpen szerelmes! Csak a fejezetekben található QR-kódot kell beolvasni hozzá! Az én szubjektív válogatásom a B oldalon táncolóknak.

Mindenki felkészült? Hát akkor vágjunk bele! Én azt mondom: Csakazértis szerelem!

Színezd újra!

Sok újrakezdős történetet hallunk, de abból kevesebb van, amikor a B oldalon tulajdonképpen teljesen újraindul az A oldal.

Amikor valaki határozottabban, eltökéltebben indul neki az életének újra, pontosan akkor, amikor már pontosan tudja, hogy mit akar.

Hiszen miért is kellene tudnunk huszonévesen, hogy pontosan mit szeretnénk az élettől? Vagy hogy mit szeretnénk, hol szeretnénk tartani negyven-negyvenöt körül? Fiatalon határozatlanok is vagyunk sokszor, a mának élünk, és de jó is az! Meg aztán változunk is…

És lehet, hogy amikor ott tartunk, már teljesen mást szeretnénk. Már teljesen mást akarunk az élettől a B oldal kezdetén, és nem csak azért, mert időközben eltelt, elszaladt huszonév.

Hogy mi kell ahhoz vajon, hogy valaki bele merjen vágni az A oldalba akkor, amikor már a társadalmi megítélés szerint erősen ráfordult a B oldalra? Szerintem például elképesztő optimizmus. Főként, ha az ember igent mond a gyerekvállalásra is. És megtörténik, hogy egyszerre van jelen a háztartásban egyetemi jegyzet és újszülöttpelenka is. Ijesztő is lehetne mindez, de valójában csodás, nekem elhihetik, megtapasztaltam.

MINDENKI A MEGFELELŐ IDŐBEN FOG ÉRKEZNI AZ ÉLETEDBE.

Tamara történetére, bevallom, nemcsak azért vagyok kíváncsi, mert ő is a második férjével él gyakran boldogan, néha harcolva, mint én és oly sokan, hanem mert ő is a negyvenes évei közepén szült, mint én – és bár egyre többen, de még mindig nem oly sokan.

Tizenév együttélés alatt és után nagyon vágytam-vágytunk arra a férjemmel, hogy közös gyerekünk is szülessen, és nem győzök hálát adni az égnek, hogy sikerült, hogy itt van nekünk a mi szórakoztató, csodálatos Emmánk.

Madarat lehetett volna annak idején fogatni velem, amikor kiderült, hogy gyereket várok, és akkor is, amikor végre a kezemben tarthattam a kisbabámat. A férjemről nem is beszélve. Szerintem akkor ő volt a világ legboldogabb embere, és ha most valaki megkérdezné, állítaná, hogy nála jobban senki nem szereti a gyerekét széles e világon.

Én már elszoktam a kisgyerekes léttől, ő először csinálta, tanulta, hogy mi is a teendő. Imádtuk persze minden percét, ezt akkor is tudatosítottuk magunkban, főleg gyenge pillanatainkban, most pedig már csak a szépre emlékezünk. Vagyis emlékeznénk, ha nem lenne néhány sms-ünk lementve, amiben a babával való ügyetlenkedéseinkről értesítjük a másikat, és nem lenne sok-sok spontán fotó a telefonban, ahogy éjszakázunk kimerülve a mi drágaságunk mellett. Vagy néhány nem túl jól sikerült, kialvatlan fotó rólam – hát, lehet, hogy annak nagyon is örülne néhány bulvármagazin.

Nem vagyunk kivételek, a gyerek születése nálunk is más élethelyzetet teremtett a párkapcsolatunk terén is. Sok minden megváltozott, véget értek az önfeledt bulizások, az élénk társasági élet, a sok spontán utazás. Mindez megszűnt, de tulajdonképpen az igény is megszűnt rá.

És sok újat megtanultunk a másikról. Egyre jobbak lettünk elfogadás, tisztelet és türelem terén.

Tamara története két élet története, ami egy emberrel történt-történik. Aki, bár talán soha nem gondolta volna, de a B oldalon új családot alapított, amibe a férj mellé egy gyerek születése is belefért.

A házuk előtt csatlakozom Tamarához, így egyeztettünk. Leparkolok, és együtt sétálunk el a gyalog fél órára lévő oviba, ahol már várja őt az ötéves gyereke. Bár Tamara szerint valójában egyáltalán nem várja, mert annyira önfeledten játszik a kis barátaival.

Útközben még megállunk egy kakaós csigára, mert a kisfiú reggel kikötötte, hogy második uzsonnára azt enne szívesen. De Tamara elárulja, akkor is vinne valami apróságot, ha nem hangozna el az igény. Mi tagadás, bár próbál következetes és szigorú is lenni, sokszor elgyengül, főleg, amikor a kicsi átöleli a nyakát. Én jól emlékszem minderre, sőt most is benne élek, hiszen ha végre eljutok az unokámért az oviba, mindig van egy kis gyümölcspép a táskámban vagy kölesgolyó, bár étel amúgy is, mindig, ugyanis kiválóan tudok autóban enni, sőt akár futva is. Az életmódom hozta magával, hogy mindig A-ból B-be tartok, így én piros lámpánál sminkelek, két lámpa között pedig eszem. Veszek egy kakaós csigát én is, annyira gusztusos, nem tudok ellenállni. Na nem eszem meg, majd hazafelé. Most az interjúalanyomra figyelek, aki míg az első életében szerelmesen bár, de mégsem azt az életet élte, ami zsigerileg neki való volt, a negyvenes éveire már pontosan tudta, hogy mit szeretne, és persze kompromisszumokkal, hiszen anélkül semmi nincs, a második életébe kezdett, amelyben mostanra kiegyensúlyozott és boldog.

Következzen Tamara története, ami a soha nem késő története, legyen így, hashtaggel, #sohanemkéső, és akinek a bátorsága, határozottsága révén lehetősége nyílik arra, hogy egy emberöltő alatt két teljes életet élhessen.

Tartalom

Előszó

Színezd újra!

Jó reggelt, boldogság!

Várni rád

Se veled, se nélküled

Szétszeretlek

Nagy utazás

Su-su bolondság

Csakazértis szerelem

Én a ti-ti, ő a tá

Felhasznált betűtípusok

Alegreya Sans – SIL Open Font License

EB Garamond – SIL Open Font License

Marcellus – SIL Open Font License

Prompt – SIL Open Font License

Source Serif 4 – SIL Open Font License